ครม.เบรกรักษา “โควิด” ฟรี ยึดใช้ UCEP ตามเดิม
ครม.มีมติเลื่อน “รักษาโควิดฟรีตามสิทธิ“ พร้อมแนะนำให้ประชาชนทำความเข้าใจในการบริการ - เตรียมความพร้อมรับรองแนวโน้มผู้ติดเชื้อที่สูงขึ้น ยันยึดหลัก “UCEP” ตามเดิม
ครม.มีมติเลื่อน “รักษาโควิดฟรีตามสิทธิ“ พร้อมแนะนำให้ประชาชนทำความเข้าใจในการบริการ - เตรียมความพร้อมรับรองแนวโน้มผู้ติดเชื้อที่สูงขึ้น ยันยึดหลัก “UCEP” ตามเดิม
22 ก.พ. 2565

ผู้สื่อข่าวรายงานว่า (22 กุมภาพันธ์ 2565) ตามที่นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข (สธ.) ให้ข่าวเมื่อวันที่ 21 กุมภาพันธ์ 2565 ว่า ตนได้มีการลงนามประกาศกระทรวงสาธารณสุข เรื่องข้อกำหนดเกณฑ์รักษาผู้ป่วยโควิด-19 เพื่อเป็นแนวทางในการบริหารจัดการผู้ป่วยวิกฤตฉุกเฉิน หรือยูเซ็ป (UCEP) ซึ่งจะมีการปรับให้ผู้ติดเชื้อโควิด-19 เข้ารักษาฟรีตามสิทธิสุขภาพของตนเอง เช่น ประกันสังคม สวัสดิการข้าราชการ สิทธิหลักประกันสุขภาพแห่งชาติ (บัตรทอง) เป็นต้น ซึ่งตามรายงานข่าวระบุว่า จะมีผลบังคับใช้ในวันที่ 1 มีนาคม 2565 เป็นต้นไปนั้น
ด้านนางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) พิจารณาเห็นชอบให้มีการเลื่อนการประกาศใช้ดังกล่าวออกไป เพื่อให้ประชาชนได้ทำความเข้าใจกับการใช้บริการด้านสุขภาพของตัวเองและเพื่อเตรียมความพร้อมรองรับผู้ป่วยติดเชื้อโควิด-19 ที่อาจจะมีแนวโน้มเพิ่มสูงขึ้นด้วย ดังนั้น จึงขอให้ยึดหลักเจ็บป่วยวิกฤตฉุกเฉินรักษาฟรีทุกที่ หรือ ยูเซ็ป เช่นเดิม
สำหรับ UCEP Plus ไม่ได้ดูแลเฉพาะผู้ติดเชื้อโควิด-19 ที่มีโรคร่วม ผู้ที่มีอาการรุนแรงเพียงอย่างเดียว แต่หากผู้ติดเชื้อที่อยู่ในกลุ่มสีเขียว ที่อยู่ในระหว่างการรักษาที่บ้านและชุมชน (Home and Community Isolation) แล้วอาการเปลี่ยนแปลง มีอาการรุนแรงเพิ่มขึ้น ก็สามารถใช้สิทธินี้ได้ เพื่อเข้ารักษาในภายเร่งด่วนฉุกเฉิน ทั้งนี้ ขอให้ประชาชนที่พบว่าติดเชื้อโควิด-19 ให้ลงทะเบียนผ่านระบบ 1330 ทั้งสายด่วนและไลน์ @nhso ซึ่งตนได้ประสานให้สำนักงานหลักประกันสุขภาพแห่งชาติ (สปสช.) เพิ่มคู่สายรองรับแล้ว ส่วนผู้ที่ไม่สะดวกอยู่ที่พักอาศัยแบบ HI ก็มี CI รองรับได้อยู่ โดย กทม.ยืนยันกับ สธ.ว่า HI/CI มีความพร้อม นอกจากนั้น ยังมีเตียงสนามของภาคเอกชนด้วย